Απόφαση της Εποπτεύουσας Αρχής της ΕΖΕΣ

αριθ. 72/00/COL

της 5ης Απριλίου 2000

για την τροποποίηση για εικοστή έκτη φορά των διαδικαστικών και ουσιαστικών κανόνων στον τομέα των κρατικών επισχύσεων και για τη θέσπιση νέων κατευθυντήριων γραμμών σχετικά με το επιτόκιο αναφοράς

Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο(1), και ιδίως τα άρθρα 61 έως 63,

τη συμφωνία μεταξύ των κρατών της ΕΖΕΣ σχετικά με την ίδρυση της Εποπτεύουσας Αρχής και του Δικαστηρίου(2), και ιδίως το άρθρο 24 και το άρθρο 1 του πρωτοκόλλου 3 της συμφωνίας αυτής,

Αφού συμβουλεύτηκε την Ευρωπαϊκή Επιτροπή,

Επικαλούμενη τους διαδικαστικούς και ουσιαστικούς κανόνες στον τομέα των κρατικών ενισχύσεων(3) οι οποίοι εγκρίθηκαν στις 19 Ιανουαρίου 1994 από την Εποπτεύουσα Αρχή της ΕΖΕΣ(4),

Εκτιμώντας:

ότι σύμφωνα με το άρθρο 24 της συμφωνίας σχετικά με την Εποπτεύουσα Αρχή και το Δικαστήριο, η Εποπτεύουσα Αρχή της ΕΖΕΣ εφαρμόζει τις διατάξεις που αφορούν τις κρατικές ενισχύσεις,

ότι σύμφωνα με το άρθρο 5 παράγραφος 2 στοιχείο β) της συμφωνίας για την Εποπτεύουσα Αρχή και το Δικαστήριο, η Εποπτεύουσα Αρχή της ΕΖΕΣ εκδίδει ανακοινώσεις ή οδηγίες σχετικά με τα θέματα που διέπονται από τη συμφωνία ΕΟΧ, εάν αυτό προβλέπει ρητά από τη συμφωνία ή από τις συμφωνίες σχετικά με την Εποπτεύουσα Αρχή και το Δικαστήριο ή εάν το κρίνει αυτό απαραίτητο η Εποπτεύουσα Αρχή της ΕΖΕΣ,

ότι η Ευρωπαϊκή Επιτροπή έχει εκδώσει ανακοίνωση σχετικά με τη μέθοδο καθορισμού των επιτοκίων αναφοράς και προεξόφλησης(5).

ότι πρέπει να διασφαλίζεται η ομοιόμορφη εφαρμογή των κανόνων ΕΟΧ σχετικά με τις κρατικές ενισχύσεις σε ολόκληρο τον Ευρωπαϊκό Οικονομικό Χώρο,

ότι σύμφωνα με το σημείο II του κεφαλαίου "ΓΕΝΙΚΑ" που βρίσκεται στο τέλος του παραρτήματος XV της συμφωνίας ΕΟΧ, η Εποπτεύουσα Αρχή της ΕΖΕΣ πρόκειται να εκδώσει, κατόπιν διαβούλευσης με την Ευρωπαϊκή Επιτροπή, πράξεις ανάλογες με αυτές που έχει εκδώσει η Επιτροπή προκειμένου να υπάρξουν οι ίδιοι όροι ανταγωνισμού,

Επικαλούμενη ότι η Εποπτεύουσα Αρχή της ΕΖΕΣ συμβουλεύτηκε γραπτά τα κράτη της ΕΖΕΣ σχετικά με το θέμα της θέσπισης νέων κατευθυντηρίων γραμμών για τη μέθοδο καθορισμού των επιτοκίων αναφοράς και προεξόφλησης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

1. Οι διαδικαστικοί και ουσιαστικοί κανόνες στον τομέα των κρατικών ενισχύσεων τροποποιούνται με την προσθήκη του νέου κεφαλαίου 33.2, σχετικά με το επιτόκιο αναφοράς, το οποίο περιλαμβάνεται στο παράρτημα I της παρούσα απόφασης.

2. Τα κράτη ΕΖΕΣ θα ενημερωθούν σχετικά με επιστολή η οποία θα περιλαμβάνει αντίγραφο της απόφασης καθώς και το παράρτημα I.

3. Η Ευρωπαϊκή Επιτροπή θα ενημερωθεί σύμφωνα με το στοιχείο δ) του πρωτοκόλλου 27 της συμφωνίας ΕΟΧ με επιστολή η οποία θα περιλαμβάνει την εν λόγω απόφαση καθώς και το παράρτημα I.

4. Η απόφαση μαζί με το παράρτημα I θα δημοσιευθεί στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.

5. Μόνο το κείμενο στην αγγλική γλώσσα της εν λόγω απόφασης είναι αυθεντικό.

Βρυξέλλες, 5 Απριλίου 2000.

Για την Εποπτεύουσα Αρχή της ΕΖΕΣ

Ο Πρόεδρος

Knut Almestad

(1) Εφεξής "συμφωνία ΕΟΧ".

(2) Εφεξής "συμφωνία για την Εποπτεύουσα Αρχή και το Δικαστήριο".

(3) Εφεξής "κατευθυντήριες γραμμές για κρατικές ενισχύσεις".

(4) Είχε αρχικά δημοσιευθεί στην ΕΕ L 231 της 3.9.1994, και στο συμπλήρωμά της ΕΟΧ αριθ. 32 της ίδιας ημερομηνίας, όπως τροποποιήθηκε τελευταία (25η τροποποίηση) από την απόφαση αριθ. 52/00/COL της 1ης Μαρτίου 2000 (δεν έχει ακόμη δημοσιευθεί στην Επίσημη Εφημερίδα).

(5) Δημοσιοεύθηκε στην ΕΕ C 273 της 9.9.1997, σ. 3.

ΠΑΡΑΡΤΗΜΑ I

"33.2. Επιτόκιο αναφοράς(1)

Στο πλαίσιο της παρακολούθησης από τον ΕΟΧ των κρατικών ενισχύσεων όπως απαιτεί η συμφωνία ΕΟΧ, η Εποπτεύουσα Αρχή της ΕΖΕΣ χρησιμοποιεί διάφορες παραμέτρους μεταξύ των οποίων περιλαμβάνονται το επιτόκιο αναφοράς και προξόφλησης.

Τα επιτόκια αυτά χρησιμοποιούνται για τη μέτρηση του ισοδυνάμου επιχορήγησης μιας ενίσχυσης καταβληθείσας σε πολλές δόσεις και για τον υπολογισμό των στοιχείων ενίσχυσης που προκύπτουν από την εφαρμογή καθεστώτων χορήγησης με επιδοτούμενο επιτόκιο. Χρησιμοποιούνται επίσης στο πλαίσιο του κανόνα de minimis για την επιστροφή των παράνομων ενισχύσεων.

Τα επιτόκια αναφοράς υποτίθεται ότι απεικονίζουν το μέσο επίπεδο των ισχυόντων επιτοκίων στα διάφορα κράτη ΕΖΕΣ που συμμετέχουν στη συμφωνία ΕΟΧ, για τα μεσοπρόθεσμα και μακροπρόθεσμα δάνεια (διάρκειας πέντε έως δέκα ετών) τα οποία συνοδεύονται από συνήθεις εγγυήσεις.

Από την 1η Απριλίου 2000, τα επιτόκια αναφοράς καθορίζονται ως ακολούθως:

- το ενδεικτικό επιτόκιο καθορίζεται ως το επίπεδο του επιτοκίου των πενταετών κρατικών ομολόγων, στο αντίστοιχο νόμισμα, προσαυξημένο κατά 25 σημεία βάσης,

- το ποστοσό αναφοράς θεωρείται ότι ισοδυναμεί με το μέσο όρο των ενδεικτικών επιτοκίων που κατεγράφησαν κατά τους μήνες Σεπτέμβριο, Οκτώβριο και Νοέμβριο του προηγουμένου έτους,

- το επιτόκιο αναφοράς καθορίζεται (από το 2001 και εξής) με ισχύ από την 1η Ιανουαρίου,

- κατά τη διάρκεια του έτους, το επιτόκιο αναφοράς προσαρμόζεται εφόσον διαφέρει κατά ποσοστό μεγαλύτερο του 15 % από τον μέσο όρο των ενδεικτικών επιτοκίων που κατεγράφησαν κατά τους τρεις τελευταίους μήνες για τους οποίους υπάρχουν διαθέσιμα στοιχεία.

Εξάλλου, πρέπει να σημειωθεί:

- ότι το με τον τρόπο αυτό καθοριζόμενο επιτόκιο αναφοράς είναι ένα κατώτατο επιτόκιο το οποίο μπορεί να αυξηθεί σε περιπτώσεις ιδιαίτερου κινδύνου (π.χ. επιχείρηση που αντιμετωπίζει δυσχέρειες, απουσία εγγυήσεων τις οποίες συνήθως απαιτούν οι τράπεζες). Σε τέτοιες περιπτώσεις, η προσαύξηση μπορεί να ανέλθει σε 300 σημεία βάσης και σε ακόμη υψηλότερο επίπεδο εφόσον καμία ιδιωτική τράπεζα δεν θα δεχόταν να χορηγήσει το υπό εξέταση δάνειο.

- ότι η Εποπτεύουσα Αρχή της ΕΖΕΣ επιφυλάσσεται της δυνατότητας να χρησιμοποιήσει, εάν αυτό κριθεί απαραίτητο για την εξέταση ορισμένων περιπτώσεων, βασικό επιτόκιο μικρότερες διάρκειας (π.χ. Libor ενός έτους) ή μεγαλύτερης διάρκειας (π.χ. επιτόκιο ομολογιών δεκαετούς διάρκειας) σε σχέση με το επιτόκιο των κρατικών ομολογιών πενταετούς διάρκειας.

Τα επιτόκια αναφοράς γνωστοποιούνται από την Εποπτεύουσα Αρχή της ΕΖΕΣ στο Internet: http://www.efta.int/".

(1) Το κεφάλαιο αυτό αντιστοιχεί εν μέρει στην ανακοίνωση της Επιτροπής σχετικά με τη μέθοδο καθορισμού των επιτοκίων αναφοράς και προεξόφλησης (ΕΕ C 273 της 9.9.1997, σ. 3).